b'\n_START_ARTICLE_\nE Scow\n_START_SECTION_\nE Scow veneluokkana\n_START_PARAGRAPH_\nVene on Yhdysvalloissa vanha yksityyppiluokka, joten trimmiohjeita, vinkkej\xc3\xa4, k\xc3\xa4ytettyj\xc3\xa4 veneit\xc3\xa4 ja purjeita on hyvin saatavilla. E Scoweja valmistaa nykyisin Melges Boatworks Inc . Aiemmin niit\xc3\xa4 teki my\xc3\xb6s Johnson Boatworks -niminen veist\xc3\xa4m\xc3\xb6, mutta se lopetti toimintansa ja myi koko irtaimistonsa Melgesille 1990-luvun lopulla._NEWLINE_Melges antaa tukea my\xc3\xb6s Johnsonin veneille ja vaikka luokka onkin konstruktioluokka, ovat luokan s\xc3\xa4\xc3\xa4nn\xc3\xb6t sen verran tiukat, ett\xc3\xa4_NEWLINE_veneiden valmistajien v\xc3\xa4liset erot olivat pieni\xc3\xa4 ja vauhtieroja ei tiedet\xc3\xa4 olevan kumpaankaan suuntaan.\n_START_SECTION_\nVenetyypin kehitys vuosikymmenten aikana\n_START_PARAGRAPH_\nLuokkaan on tullut vuosien varrella hienoisia muutoksia ja veneen purjehdittavuutta on pyritty parantamaan. Silti vanhoillakin veneill\xc3\xa4 pystyy kilpailemaan jokseenkin tasav\xc3\xa4kisesti uudempien veneiden kanssa. Yleinen mielipide on, ett\xc3\xa4 1990-luvun veneet ovat p\xc3\xa4\xc3\xa4s\xc3\xa4\xc3\xa4nt\xc3\xb6isesti hyv\xc3\xa4ss\xc3\xa4 kunnossa ja kilpailukykyisi\xc3\xa4 - ainakin seuratasolla kilpailtaessa. Veneeseen on tullut muun muassa seuraavia muutoksia: avoper\xc3\xa4 (sitlooda jatkuu per\xc3\xa4\xc3\xa4n asti), uudet per\xc3\xa4simet, ison ylin latta on l\xc3\xa4pilatta, takaharukset (barduunat) poistettu rikist\xc3\xa4 (saalingit taakse). Viimeisin muutosehdotus koskee nykyisen symmetrisen spinaakkerin muuttamista ep\xc3\xa4symmetriseksi mastonhuippuspinaakkeriksi, mutta NCESAn j\xc3\xa4senet \xc3\xa4\xc3\xa4nestiv\xc3\xa4t muutoksen nurin.\n_START_SECTION_\nPurjehdusominaisuudet\n_START_PARAGRAPH_\nVene on parhaimmillaan pieness\xc3\xa4 aallokossa tai t\xc3\xa4ysin sile\xc3\xa4ss\xc3\xa4 vedess\xc3\xa4. Aivan avomerelle scoweilla ei kannata l\xc3\xa4hte\xc3\xa4, koska k\xc3\xa4yt\xc3\xa4nn\xc3\xb6n raja aallonkorkeudessa on alle metri. Vene kiihtyy nopeasti ja huippunopeudet ovat yli 20 solmun luokkaa. Muista kevytveneist\xc3\xa4 poiketen sit\xc3\xa4 ajetaan jatkuvasti noin 20 asteen kallistuksessa suuren m\xc3\xa4rk\xc3\xa4pinnan ja k\xc3\xb6lien (k\xc3\xb6lej\xc3\xa4 on kaksi yhden sijasta) kallistuksen takia.\n_START_SECTION_\nKuljetettavuus\n_START_PARAGRAPH_\nVene on kevyt ja kapea ja siksi se on helposti traileroitava ja laskettavissa vesille joko rampista tai nosturin avulla. Veneen kuljettamiseen riitt\xc3\xa4\xc3\xa4 hyvin tavallinen henkil\xc3\xb6auto. Trailerin ja veneen yhdistelm\xc3\xa4 on niin kevyt, ett\xc3\xa4 traileri on jarruton.'